****

**GRADSKO VIJEĆE**

KLASA: 323-01/17-01/01

URBROJ: 2186/18-02/1-17-9

Ludbreg, 21. lipnja 2017. godine

Na temelju članka 45. stavka 1. Zakona o lovstvu („Narodne novine“ broj 140/05, 75/09, 153/09, 14/14, 21/16, 41/16, 67/16), a u svezi s člankom 57. i člankom 58. Pravilnika o sadržaju, načinu izrade i postupku donošenja, odnosno odobravanja lovnogospodarske osnove, programa uzgoja divljači i programa zaštite divljači („Narodne novine“ broj 40/06, 41/13), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 36/09, 150/11, 144/12, 19/13, 137/15 – pročišćeni tekst) te članka 33. Statuta Grada Ludbrega („Službeni vjesnik Varaždinske županije“ broj 23/09, 17/13, 40/13 – pročišćeni tekst), Gradsko vijeće Grada Ludbrega na 2. sjednici održanoj dana 21. lipnja 2017*.* godine **d o n o s i**

**O D L U K U**

**o izmjeni Odluke o proglašenju površine izvan lovišta na području Grada Ludbrega**

Članak 1.

U Odluci o proglašenju površine izvan lovišta na području Grada Ludbrega (Službeni vjesnik Varaždinske županije 10/2017) Članak 3. mijenja se i glasi:

"Ukupan obuhvat Površine iznosi 4.084,77 ha. Od toga 1.938,14ha obuhvaća građevinska područja naselja i 2.146,63 ha obuhvaća pojas 300 m izvan granica građevinskih područja naselja.

Obuhvat Površine s ucrtanom granicom prikazan je u kartografskom prikazu iz članka 4. ove Odluke."

Članak 2.

Ova Odluka stupa na snagu prvog dana od dana objave u Službenom vjesniku Varaždinske županije.

Predsjednik Gradskog vijeća

**OBRAZLOŽENJE**

**Odluke o izmjeni Odluke o proglašenju površine izvan lovišta na području Grada Ludbrega**

Prema članku 19. Zakona o lovstvu (NN 140/05, 75/09, 153/09, 14/14, 21/16, 41/16, 67/16), na površinama zemljišta na kojima se ne ustanovljavaju lovišta divljač je dužan zaštititi vlasnik zemljišta, odnosno fizička ili pravna osoba koja koristi to zemljište. Prema članku 45. Zakona, na površinama izvan lovišta divljač se zaštićuje u skladu s Programom zaštite divljači koji donosi pravna ili fizička osoba koja koristi zemljište ili njime upravlja uz suglasnost Ministarstva poljoprivrede.

Temeljem članka 58. Pravilnika o sadržaju, načinu izrade i postupku donošenja, odnosno odobravanja lovnogospodarske osnove, programa uzgoja divljači i programa zaštite divljači („Narodne novine“ broj 40/06, 41/13), Program zaštite divljači sadrži:

* Akt o proglašenju ili ustanovljenju površine izvan lovišta
* Osnovne podatke o položaju i granicama površine izvan lovišta te njenoj površini razrađenoj po kulturama zemljišta sa zemljovlasničkim razmjerom
* Procjenu brojnog stanja divljači koja stalno, sezonski ili povremeno obitava na površinama izvan lovišta ili preko istih prelazi
* Uvjete zaštite prirode
* Mjere zaštite divljači
* Mjere za sprječavanje šteta od divljači
* Brigu o drugim životinjskim vrstama
* Prikaz potrebnih financijskih sredstava za provedbu programa zaštite
* Kroniku zaštite divljači.

Lovačka društva ne mogu vršiti odstrjel na površinama unutar 300 m od naselja, a koja nisu obuhvaćena lovištem. Zbog učestalih pojava predatora (lisica i kuna) u neposrednoj blizini naselja, a gdje nije dopušteno vršiti odstrjel od strane lovačkih društava pristupilo se izradi Odluke o proglašenju površine izvan lovišta na području Grada Ludbrega.

Temeljem Odluke, Grad može izraditi Program zaštite divljači kojim bi se omogućilo zakonski opravdano uklanjanje divljači, odnosno predatora na najprihvatljiviji i najbrži mogući način s obzirom da divljač radi veliku štetu na poljoprivrednim usjevima i kreće se u neposrednoj blizini naseljenih mjesta.

U prilogu Odluke nalazi se kartografski prikaz granice površine izvan lovišta koja se prostire na 2.146,63 ha.

*Izmjena odluke odnosi se na pogrešno izračunate površine radi pogreške u decimalnom zarezu prilikom iščitavanja grafičkih vektorskih prikaza.*

Sastavni dio Programa zaštite divljači predstavlja Akt o proglašenju ili ustanovljenju površine izvan lovišta, stoga se Gradskom vijeću predlaže da usvoji izmjenu Odluke o proglašenju površine izvan lovišta na području Grada Ludbrega.